Tänu hiinlastele, kelle käes oli 100% toiduvalmistamine  ja produktide vastuvõtmine, saadi ettenähtud normist kõik kätte. Nad olid äärmiselt täpsed ja ausad toidu valmistamisel ja jaotamisel. Petshoras esinenud tohutut vangide toidunormide varastamist siin ei esinenud. Kuid isiklikke pakke võimaldati saada vaid kaks korda aastas. Arvatavasti pooled vangidest ei saanud üldse pakke. Hiinlaste käes oli ka saunatamine ja puhtusepidamine, mida nad teostasid saksaliku korralikkusega. Sauna sai iga 10 päeva tagant, saunas sai ka isiklikku pesu pesta, mis jäi järgmise  saunakorrani ootama. Kui pesu oli katki, parandasid hiinlased selle järgmiseks korraks ära.